Jean-Marie Le Pen

Jean-Marie Le Pen (født 20. juni 1928 i Trinité sur Mer i Bretagne i Frankrike) er en fransk politiker, grunnlegger og tidligere leder av Front national.

Liv og virke

Bakgrunn 
Han er sønn av fiskeskipper Jean Le Pen og dameskredder Anne-Marie Hervé. Hele hans familie hører hjemme i det sørlige Bretagne (departementet Morbihan).

Tidlig liv 
Le Pen var fallskjermjeger i et korps av frivillige i Indokina i 1953-1955 hvor han nådde graden fenrik i den franske hær, tjenestegjorde på fransk-britisk side under Suezkrigen i 1956, og i Algerie i 1957. Hjemme i Frankrike startet han et forlag i 1962.

Politisk karriere 
Han startet sin politiske karriere i Paris i 1956, og i 1958 ble han innvalgt som folkevalgt i arrondisementet Veme i Paris. I 1972 grunnla han partiet Front national. 

I 1976 ble Le Pens leilighet utsatt for et bombeattentat. Eksplosjonen gjorde hans eldste datter Marie-Caroline Le Pen døv på ett øre.

Le Pen har markert seg som en motstander av immigrasjon fra land utenfor Europa samt at Frankrike må være mer uavhengig av EU. Partiets merkesaker var under Le Pen blant annet

 Gjeninnførsel av dødsstraff
 Fransk utmeldelse av EU
 Sensur av kunst (sosialistisk kunst)
 Sterkt skjerpet utenrikspolitikk
 Nasjonalisering av større virksomheter (Citroën, Nestlé etc.)
 Styrket fransk hær, med langt større aktivitet (bekjempelse av terror – spesielt islamisme)
 Fransk forrett til boliger og arbeide
 Større støtte til store barnefamilier
 Folkeavstemning om abort

Han har deltatt i flere franske presidentvalg, og kom ved valget i 2002 til andre valgomgang hvor han utfordret forhenværende president Jacques Chirac. Han var medlem av Europaparlamentet mellom 1984 og 2019. I april 2000 ble han suspendert for ett år fra Europaparlamentet, etter at han ble felt for å ha slått til politikeren Annette Peulvast-Bergeal.

Hans yngste datter, Marine Le Pen, har tatt over som leder av det partiet som han selv grunnla og er i tillegg også medlem av Europaparlamentet og kandidat i presidentvalget i 2022.

Bibliografi 
 Le courant anarchiste en France depuis 1945 (DES Sc.pol., université de Paris, 1971)
 Les Français d’abord (Carrère Lafon, 1984)
 La France est de retour (Carrère-Lafon, 1985)
 L’Espoir (Albatros, 1989)
 J’ai vu juste (éditions nationales, 1998)
 Lettres françaises ouvertes (Objectif France, 1999)

Referanser

Eksterne lenker 
 
 
 
 
 Biografi hos partiet Front national.

Medlemmer av Europaparlamentet
Front national-politikere
Personer fra departementet Morbihan